అవుటర్‌ బయటకు పరిశ్రమల తరలింపు
- నగర పౌరులకు స్వచ్ఛమైన జీవనమే లక్ష్యం
- 2017 డిసెంబరుకు అన్ని పరిశ్రమలు అక్కడే
- పరిశ్రమలకుతగిన ప్రోత్సాహకాలు: కేటీఆర్‌
నవతెలంగాణ-వాణిజ్య విభాగం: హైదరాబాద్‌లోని కాలుష్య కారక పరిశ్రమలను అవుటర్‌ రింగ్‌ రోడ్డు అవతలకు తరలించాలని తెలంగాణ సర్కారు భావిస్తోంది. ఈ ఆంశపై పరిశ్రమల శాఖ మంత్రి కె. తారక రామారావు శనివారం సమీక్ష నిర్వహించారు. మొదటి దశలో మొత్తం 1068 కాలుష్య కారక పరిశ్రమలను నగరం అవతలకు తరలించేందుకు తీసుకోవాల్సిన చర్యలను గురించి మంత్రి అధికారులతో చర్చించారు. నగరం పౌరుల జీవితాల్లో నాణ్యత పెంపొందించే చర్యల్లో భాగంగానే ఈ యోచన చేస్తున్నట్లుగా మంత్రి తెలిపారు. మొదట కాలుష్య కారక కంపెనీలను తరలిస్తామని, తర్వాతి దశల్లో నగరంలోని అన్ని పరిశ్రమలను రింగ్‌రోడ్డు అవతలకు మారుస్తామని మంత్రి వివరించారు. ప్రాథమికంగా ఇందుకు డిసెంబరు, 2017ను లక్ష్యంగా నిర్దేశించుకున్నట్లు కేటీఆర్‌ తెలిపారు. ఇది పెద్ద సవాళ్లతో కూడుకున్న పనైనప్పటికీ పరిశ్రమల తరలింపునకు తగిన ప్రోత్సాహకాలను కల్పించడంతో పాటు.. కొత్తగా పరిశ్రమలను ఏర్పాటు చేసే ప్రాంతాల్లోని ప్రజలకు తగిన అవగాహన కార్యక్రమాలను ఏర్పాటు చేయనున్నట్లుగా తెలిపారు. కొత్తగా పరిశ్రమలను ఏర్పాటు చేసే ప్రాంతంలో 'జీరో లిక్విడ్‌ డిచ్జార్జ్‌' విధానం ద్వారా జల, వాయు కాలుష్యాన్ని గరిష్ట స్థాయిలో తగ్గించే చర్యలు చేపట్టనున్నట్లు మంత్రి వివరించారు. తరలింపు విషయంలో పరిశ్రమలకు పలు రకాల ప్రోత్సాహకాలను అందించే విషయమై మంత్రి అధికారులతో చర్చించారు. ఒకే రకమైన పరిశ్రమలన్నీ ఒక చోట కేంద్రీకృతం అయ్యేలా చూసేందుకు క్లస్టర్‌ విధానాన్ని అమలు పరచనున్నట్లు ఆయన వివరించారు. ఈ క్లస్టర్ల ఏర్పాటునకు హెచ్‌ఎండీఏ లాంటి సంస్థలతో కలిసి పనిచేయాలని టీఎస్‌ఐఐసీ అధికారులను మంత్రి ఆదేశించారు. సమావేశంలో భాగంగా మంత్రి పలు బల్క్‌డ్రగ్‌ మాన్యుపాక్చరింగ్‌ అసోసియేషన్‌ ప్రతినిధులతో బేటీ అయ్యారు.. వారి నుంచి సలహాలు స్వీకరించారు.
ఎంఎస్‌ఎంఈ సంఘాల భేటీ..
రాష్ట్రంలో సూక్ష్మ, చిన్న, మధ్య తరహా పరిశ్రమల (ఎంఎస్‌ఎంఈ) అభివృద్ధికి తెలంగాణ ప్రభుత్వం పలు చర్యలు చేపట్టాలని ఎంఎస్‌ఎంఈ సంఘాల వారు మంత్రి కేటీఆర్‌కు విజ్ఞప్తి చేశారు. శనివారం ఎంఎస్‌ఎంఈ పరిశ్రమల సంఘాల వారు మంత్రితో సమావేశమయ్యారు. ఆస్తిపన్ను, నీటి సరఫరా రేట్లను తగ్గించాలని కోరారు. తమకు 1500 ఎకరాల భూమిని కేటాయించాలని కోరారు. బ్యాంకులు రుణాలను అందించే విషయంలో ఇబ్బంది పెడుతున్నందున ఎస్‌ఎల్‌బీసీ సమావేశం ఏర్పాటు చేయాలని కోరారు. మంత్రి వీరి విజ్ఞప్తుల పట్ల సానుకూలంగా స్పందించారు.
మీ స్నేహితులకు రికమెండ్ చెయ్యండి